João Baptista Labanha

**João Baptista Labanha** naixió l'anyo 1555 de Lisbona y morió en l'anyo 1624 en Madrit. Estió un cheografo portugués que treballó en Espanya en tiempos de Felipe II.

En l'anyo 1582 Felipe II lo fació venir pa que fese de profesor en l'Academia de Matematicas de Madrit.

En l'anyo 1607 li acomandoron de fer un mapa d'Aragón, viachó por tot lo territorio prenendo datos mientres una anyada y que figuran en lo libro "*[[Itinerario del Reyno de Aragón (1610-1611)]]*". Atros colaboradors rematoron la fayena en l'anyo 1615 seguindo las suyas instruccions y en l'anyo 1619 lo publicoron.

La obra de Labanha sobre Aragón se fació en un tiempo en lo que se produciba la castellanización de la val d'Ebro y Sistema Iberico. Por lo que fa a estos territorios en *Itinerario del Reyno de Aragón (1610-1611)* encara se puet veyer bel toponimo con fonetica aragonesa tanto beluns que ya no se sienten asinas como Castellot, como atros que encara se sienten (Gargallo, Novallas), pero no se'n veyen atros que s'han conservau en bel rechistro dica lo sieglo XXI y por eixemplo escribe *Benazeite* mientres que en textos posteriors y dica huei ye posible veyer u sentir l'apocopa en *Binazai*, u castellaniza toponimos catalans como *[[Forcall]]*, que escribe *Horcayo*. N'este libro se fa servir la letra -y- pa escribir lugars que huei en castellano tienen -j- y en aragonés cheneral teneban -ch- (*Borya* y *La Naya* corresponden a Borcha y Lanacha, y tamién escribe *Granya de Otton*, *Monyas de Casuas*, *Monyas de Jaca*).

En la zona de l'aragonés de las comunidatz aragonesas escribe *[[Abelluela|Abeyuela]]*, *[[Castellón (desambigación)|Casteyon]]*, *[[Godollo|Godoyos]]*, *[[Finollosa d'Exarc|Hinoyosa]]*, *[[La Foz de la Viella|La Hoz de la Vieya]]*, *[[Forcallo (desambigación)|Horcayo]]*, *[[Torrelapalla|Torre La Paya]]*, *[[Torrillas|Torriyas]]*, *[[Torrillo|Torriyo]]*, *[[Tortallada|Tortayada]]*, *[[Val de Conellos|Val de Coneyos]]*, *[[Verdello|Verdeyo]]*, *[[Villarejo (desambigación)|Villareyo]]*, que tenioron en ixa zona una pronunciación con /ch/ en la baixa Edat Meya (distinguindo-se de l'aragonés cheneral que n'estos casos hese dau /ll/ d'acuerdo con la fonetica aragonesa), manimenos escribe con -x- inicial *Xavalambre* (Chabalambre), *Xavaloyas* (Chabaloyas) y *Xosa* (Chosa), que teneban una pronunciación con /ch/ ya en aragonés medieval pero que antes d'existir a j velar castellana tendrán una pronunciación con /x/ en castellano. No representa la f- inicial en *[[Fababuix|Ababux]]*, *[[Finollosa d'Exarc|Hinoyosa]]*, *[[Forcallo (desambigación)|Horcayo]]* y *[[La Foz de la Viella|La Hoz de la Vieya]]*, pero sí en Foz Calanda, que encara se conserva.

## Bibliografía
* Sánchez Pérez, José Augusto: *Monografía sobre Juan Bautista Labaña*. (Madrit: Academia de Ciencias Exactas, Físicas y Naturales, 1934), (p.&nbsp;17).
* João Baptista Lavanha, Lupercio Leonardo de Argensola, Tomás Fermín de Lezaún y Tornos: *[[Itinerario del reino de Aragón por don Juan Bautista Labaña]]*. Establ. tipog. del Hospicio provincial, 1895 http://books.google.es/books?id=xeDkAAAAMAAJ&q=torriyas+abeyuela&dq=torriyas+abeyuela&source=bl&ots=gMjbsyJDCy&sig=07Ualb5E7bfPpn7jHyMKmhBlWwc&hl=es&sa=X&ei=UXY4UO_iJcSa1AXvpoDQDA&ved=0CDEQ6AEwAA